CELEX: 22013A0921(01)
Language: bg
Date: 2013-09-21 00:00:00
Title: Споразумение между Европейската общност и Кралство Дания относно компетентността и признаването и изпълнението на съдебни решения по граждански и търговски дела

21.9.2013   
            
            
               BG
            
            
               Официален вестник на Европейския съюз
            
            
               L 251/1
            
         Споразумение между Европейската общност и Кралство Дания относно компетентността и признаването и изпълнението на съдебни решения по граждански и търговски дела
   В съответствие с член 4 от Споразумението от 19 октомври 2005 г. между Европейската общност и Кралство Дания относно компетентността и признаването и изпълнението на съдебни решения по граждански и търговски дела (1) (наричано по-нататък „Споразумението“), сключено чрез Решение 2006/325/ЕО на Съвета (2), когато мерки за прилагане се приемат съгласно член 74, параграф 2 от Регламент (ЕО) № 44/2001 на Съвета от 22 декември 2000 г. относно компетентността, признаването и изпълнението на съдебни решения по граждански и търговски дела (3), Дания трябва да нотифицира Комисията за своето решение дали ще прилага съдържанието на тези мерки или не.
   Регламент за изпълнение (ЕС) № 1142/2011 на Комисията за въвеждане на приложения X и XI към Регламент (ЕО) № 4/2009 на Съвета относно компетентността, приложимото право, признаването и изпълнението на съдебни решения и сътрудничеството по въпроси, свързани със задължения за издръжка (4) бе приет на 10 ноември 2011 г. В съответствие с член 3, параграф 2 от Споразумението с писмо от 14 януари 2009 г. Дания вече бе нотифицирала Комисията за решението си да прилага съдържанието на Регламент (ЕО) № 4/2009 на Съвета (5), доколкото той изменя Регламент (ЕО) № 44/2001 (6).
   В съответствие с член 4 от Споразумението Дания вече е нотифицирала Комисията, с писмо от 11 януари 2012 г., за решението си да прилага съдържанието на Регламент за изпълнение (ЕС) № 1142/2011. Това означава, че разпоредбите на Регламент за изпълнение (ЕС) № 1142/2011 ще се прилагат в отношенията между Европейския съюз и Дания (7).
   Освен това с писмо от 20 февруари 2013 г. (предхождано от писмо, изпратено на 9 март 2011 г.) Дания накрая уведоми Комисията за своите компетентни органи по член 2, параграф 2 и член 47, параграф 3 от Регламент (ЕО) № 4/2009 и поиска те да бъдат признати за целите на приложения X и XI към Регламент за изпълнение (ЕС) № 1142/2011.
   Следователно за целите на приложение X към Регламент (ЕО) № 4/2009, въведено с регламента за прилагане на Комисията (член 2, параграф 2 от Регламент (ЕО) № 4/2009), съответните датски административни органи са: Регионалната държавна администрация (Statsforvaltningen) и Министерството на социалните грижи, децата и интеграцията (Семейноправното отделение на Националната служба по обжалванията по семейноправни въпроси) (Social-, Børne-og Integrationsministeriet (Ankestyrelsen, Familieretsafdelingen). За целите на приложение XI към Регламент (ЕО) № 4/2009, въведено с регламента за прилагане на Комисията (член 47, параграф 3 от Регламент (ЕО) № 4/2009), съответният датски орган е Министерството на правосъдието (Justitsministeriet).
   Направената от Дания нотификация относно датските компетентни органи, които трябва да се считат за компетентни съгласно приложения X и XI към Регламент (ЕО) № 4/2009, въведени с регламента за изпълнение на Комисията, поражда взаимни задължения между Дания и Европейския съюз. Следователно настоящите адаптации на член 2, параграф 2, букви б) и в) от Споразумението влизат в сила на датата на публикуването им в Официален вестник на Европейския съюз.
   
   
      (1)  ОВ L 299, 16.11.2005 г., стр. 62.
   
      (2)  ОВ L 120, 5.5.2006 г., стр. 22.
   
      (3)  ОВ L 12, 16.1.2001 г., стр. 1.
   
      (4)  ОВ L 293, 11.11.2011 г., стр. 24.
   
      (5)  ОВ L 7, 10.1.2009 г., стp. 1.
   
      (6)  ОВ L 149, 12.6.2009 г., стр. 80.
   
      (7)  ОВ L 195, 18.7.2013 г., стр. 1.